Številka: 530-1/2020/3 (20-06)

Datum: 10. 1. 2020

**Poziv učiteljem in učiteljicam za napotitev na delo v evropskih šolah z začetkom v šolskem letu 2020/21**

Ministrstvo za izobraževanje, znanost in šport objavlja poziv za napotitev na delo v evropskih šolah z začetkom opravljanja dela 1. septembra 2020 za naslednja delovna mesta:

1. **Učitelj/učiteljica za poučevanje slovenščine na primarni stopnji na Evropski šoli Bruselj I**
2. **Učitelj/učiteljica za poučevanje slovenščine in še enega predmeta na sekundarni stopnji na Evropski šoli Bruselj I**
3. **Učitelj/učiteljica za poučevanje angleščine kot tujega jezika na sekundarni stopnji na Evropski šoli Luksemburg II**

Slovenija se je leta 2004 z vstopom v Evropsko unijo vključila tudi v sistem evropskih šol s sedežem v Bruslju, ki so ga ustanovile države članice EU. Prva evropska šola je bila ustanovljena leta 1953 v Luksemburgu, danes pa deluje 13 evropskih šol v 6 državah članicah. V državah članicah EU delujejo tudi akreditirane evropske šole, med katerimi je Evropska šola Ljubljana, ki je začela izvajati program 1. 9. 2018. Cilj sistema Evropskih šol je izobraževati in vzgajati otroke iz različnih držav v njihovem maternem jeziku, v duhu tesnega sodelovanja in sobivanja v raznolikem medkulturnem okolju. Program Evropskih šol zajema predšolsko vzgojo (2 leti), primarno stopnjo (5 let) in sekundarno stopnjo (7 let), izobraževanje pa se zaključi z Evropsko maturo. V vsaki evropski šoli je več t. i. jezikovnih sekcij, v katerih se enotni program izvaja v jeziku sekcije po istih učnih načrtih in na enak način. V ožji mreži evropskih šol ni slovenske jezikovne sekcije zaradi premajhnega števila slovenskih otrok, ki se zato izobražujejo v angleški, francoski ali nemški jezikovni sekciji in imajo predmet slovenščina kot prvi jezik.

Začasna napotitev na delo v tujino s polnim delovnim časom traja 9 šolskih let - izjemoma se lahko podaljša na 12 let - pod pogojem, da je napotena oseba pozitivno ocenjena po 2 letih in po 5 letih službovanja. Med začasno napotitvijo na delo v evropsko šolo učitelj/učiteljica ostane v delovnem razmerju pri svojem delodajalcu v Sloveniji. Pravice in obveznosti napotenih oseb so določene v zakonu, ki ureja delovna razmerja v Republiki Sloveniji in v predpisih evropskih šol (Pravilnik za začasno napoteno osebje v evropskih šolah, Pravilnik o imenovanju in evalvaciji direktorjev in namestnikov). Delo poteka v izrazito večjezičnem in večkulturnem okolju, zato je poleg osnovne usposobljenosti za delo pomembno tudi znanje tujih jezikov in sposobnost delovanja v jezikovno in kulturno raznolikem okolju.

Splošni pogoji:

Kandidat/kandidatka mora:

* imeti v času prijave sklenjeno pogodbo o zaposlitvi za nedoločen čas v javni osnovni ali srednji šoli v Republiki Sloveniji oz. na enem od javnih zavodov, ustanovljenih na podlagi Zakona o organizaciji in financiranju vzgoje in izobraževanja;
* izpolnjevati pogoje za učitelja posameznega predmeta v skladu s tretjim odstavkom 92. člena Zakona o organizaciji in financiranju vzgoje in izobraževanja (Uradni list RS, št. 16/07 – uradno prečiščeno besedilo, 36/08, 58/09, 64/09 – popr., 65/09 – popr., 20/11, 40/12 – ZUJF, 57/12 – ZPCP-2D, 47/15, 25/17 – ZVaj; v nadaljevanju: ZOFVI);
* imeti najmanj triletne delovne izkušnje na delovnem mestu učitelja/učiteljice na področju vzgoje in izobraževanja.

Posebni pogoji:

1. **Učitelj/učiteljica za poučevanje slovenščine na primarni stopnji na Evropski šoli Bruselj I**

Kandidat/kandidatka mora izpolnjevati pogoje za učitelja/učiteljico razrednega pouka in imeti znanje vsaj enega od sporazumevalnih jezikov v evropskih šolah (angleščina, francoščina, nemščina) na ravni najmanj B2 po Skupnem evropskem jezikovnem okvirju (v nadaljevanju: SEJO).

1. **Učitelj/učiteljica za poučevanje slovenščine in še enega predmeta na sekundarni stopnji na Evropski šoli Bruselj I**

Kandidat/kandidatka mora izpolnjevati pogoje za učitelja/učiteljico slovenščine in še enega predmeta (npr. tuji jezik, zgodovina, geografija, filozofija itd.), ki se poučuje v angleškem ali francoskem jeziku. Za poučevanje drugega predmeta mora imeti znanje učnega jezika na ravni C2 po SEJO.

1. **Učitelj/učiteljica za poučevanje angleščine kot tujega jezika na sekundarni stopnji na Evropski šoli Luksemburg II**

Kandidat/kandidatka mora izpolnjevati pogoje za učitelja/učiteljico angleščine in imeti znanje angleščine na ravni C2 po SEJO.

Za vsa delovna mesta so zaželene izkušnje z diferenciacijo pouka za otroke s posebnimi potrebami, izkušnje pri delu v starostno heterogenih skupinah oz. združenih oddelkih, pri delu v večkulturnem in večjezičnem okolju na področju vzgoje in izobraževanja ter izkušnje pri uporabi informacijskih in komunikacijskih tehnologij.

Prijava z življenjepisom mora vsebovati naslednje podatke:

* osebni in kontaktni podatki (ime in priimek, naslov, e-mail naslov, telefonska številka),
* datum rojstva,
* osebno stanje,
* izobrazba,
* delovne izkušnje,
* znanje učnega jezika za 2. in 3. delovno mesto, ki se dokazuje z ustreznim jezikovnim certifikatom,
* znanje drugih tujih jezikov,
* opis posebnih sposobnosti, znanj in dosežkov.

Za življenjepis uporabite obrazec ‘Europass Curriculum Vitae' in pripadajočo jezikovno izkaznico:

- <http://europass.cedefop.europa.eu/sl/documents/curriculum-vitae/templates-instructions>

Prijavi priložite kopije dokazil o izobrazbi in znanju jezikov. Opozarjamo, da je kot dokazilo o znanju učnega jezika za 2. in 3. delovno mesto potrebno priložiti jezikovni certifikat jezikovne šole, ki izkazuje doseženo raven po SEJO! Priporočamo, da v prijavi pošljete tudi motivacijsko pismo.

Rok za prijave je torek, 3. marec 2020.

Prijave se pošljejo na naslov: Ministrstvo za izobraževanje, znanost in šport, Služba za mednarodno sodelovanje in evropske zadeve, Masarykova 16, 1000 Ljubljana oziroma na e-naslov: [gp.mizs@gov.si](mailto:gp.mizs@gov.si) (sklic: “Prijava na poziv št. 530-1/2020”). Razgovori s kandidati/kandidatkami bodo predvidoma v tednu od 16. do 20. marca 2020 na Ministrstvu za izobraževanje, znanost in šport.

Informacije o evropskih šolah in pogojih dela:

* splošne informacije: <http://www.eursc.eu/en>
* Pravilnik za začasno napoteno osebje v evropskih šolah <https://www.eursc.eu/BasicTexts/2011-04-D-14-en-11.pdf>

Dodatne informacije: [tatjana.jurkovic@gov.si](mailto:tatjana.jurkovic@gov.si)

Ministrstvo za izobraževanje, znanost in šport